Валеры Максімовіч

**Вале́р Алякса́ндравіч Максімо́віч** ( 21 сакавіка 1962, вёска Траянец Плешчаніцкага раёну Менскай вобласьці БССР) — беларускі паэт, літаратуразнаўца, доктар філялягічных навук (2003).

## Жыцьцяпіс
Нарадзіўся ў вёсцы Траянец Плешчаніцкага (цяпер Лагойскага) раёну Менскай вобласьці. Па сканчэньні Бялянскай БШ (1977) і Завішынскай СШ (1979) навучаўся ў тэхнічнай вучэльні №76 электронікі (Менск).

Працаваў сьлесарам-інструмэнтальшчыкам на вытворчым аб’яднаньні „Інтэграл“. Служыў у Савецкай арміі (1980—1982, НДР).

Навучаўся на падрыхтоўчым аддзяленьні Беларускага дзяржаўнага ўнівэрсытэту (1983—1984), філялягічным факультэце БДУ (скончыў у 1989) на спэцыяльнасьці „Беларуская і расейская мова і літаратура“.

Працаваў настаўнікам у Зарэчанскай базавай школе Лагойскага раёну. У 1989—1992 — асьпірант катэдры беларускай літаратуры філялягічнага факультэту БДУ. Абараніў кандыдацкую дысэртацыю на тэму „Паэзія «Ўзвышша»: эстэтыка слова і асаблівасьці паэтычнага майстэрства“ (1993).

У 1992—2003 — выкладчык, дацэнт катэдры беларускай літаратуры БДУ; у 1996 — выканаўца абавязкаў намесьніка дэкана філялягічнага факультэту.

У 2002 року абараніў доктарскую дысэртацыю „Тэндэнцыі мадэрнізму ў эстэтычнай ідэнтыфікацыі беларускай літаратуры пачатку XX стагодзьдзя“.

У 2003 — 2006 — першы прарэктар Беларускай дзяржаўнай акадэміі мастацтваў. У 2006—2008 — дырэктар Інстытуту літаратуры імя Янкі Купалы Нацыянальнай акадэміі навук Беларусі; у 2008—2010 — намесьнік дырэктара Інстытуту мовы і літаратуры імя Якуба Коласа і Янкі Купалы. У 2010—2019 — намесьнік дырэктара па навуковай рабоце Інстытуту філязофіі НАН Беларусі.

Сябра Саюзу пісьменьнікаў Беларусі.

## Дзейнасьць
Першы верш надрукаваны ў заводзкай шматтыражцы „Інтэграл“ у 1983 року. У дзяржаўным друку з паэтычнымі творамі выступае з 2008 року (штотыднёвік „ЛіМ“, часопісы „Полымя“, „Маладосьць“, „Нёман“, „Роднае слова“).

Апублікаваў манаграфіі „Беларускі мадэрнізм: эстэтычная самаідэнтыфікацыя літаратуры пачатку XX стагодзьдзя“ (2001), „Нацыянальны космас клясыкі: дыялёг традыцый і наватарства ў творчасьці Янкі Купалы і Якуба Коласа“ (2008), „Шляхам спазнаньня існасьці: літаратурны працэс другой паловы XIX  пачатку XXI ст. у постацях“ (2011), „Нацыянальная мастацкая традыцыя ў кантэксьце гуманітарнай бясьпекі Беларусі“ (2019). Аўтар шматлікіх навучальных дапаможнікаў для студэнтаў ВНУ і настаўнікаў агульнаадукацыйных школаў, навучальна-мэтадычных дапаможнікаў для студэнтаў філялягічных спэцыяльнасьцей.

## Прэміі і ўзнагароды
* Прэмія Нацыянальнай акадэміі навук Беларусі (2003);
* Ганаровая грамата адміністрацыі Першамайскага раёну Менску (2005);
* Падзячны ліст Аляксандра Лукашэнкі (2006);
* Стыпэндыя прэзыдэнта Беларусі (2007);
* Грамата Міністэрства адукацыі Беларусі (2009);
* Грамата Міністэрства культуры Беларусі (2011);
* Грамата Саюзу пісьменьнікаў Беларусі (2012);
* Падзячны ліст Аддзяленьня гуманітарных навук і мастацтваў НАН Беларусі (2012);
* Ганаровая грамата Міністэрства адукацыі Беларусі (2017);
* Грамата Менскага гарадзкога аддзяленьня Саюзу пісьменьнікаў Беларусі (2019).

## Бібліяграфія
* 
* 
* 
* 
*  
* 
* 

## Літаратура
* 
* 
* 

## Вонкавыя спасылкі
* Уласная вэб-бачына
* Жыцьцяпіс на бачыне Плешчаніцаў
* Профіль на бачыне факультэту журналістыкі БДУ
* Профіль на бачыне Менскага гарадзкога інстытуту разьвіцьця адукацыі
* 

Катэгорыя:Дактары філялягічных навук
Катэгорыя:Выпускнікі філялягічнага факультэту БДУ
Катэгорыя:Беларускія паэты
Катэгорыя:Беларускія літаратуразнаўцы
Катэгорыя:Сябры Саюзу пісьменьнікаў Беларусі
Катэгорыя:Выкладчыкі БДУ